Oscar se broer in hofCarl Pistorius in die Pretoriase landdroshof tydens sy broer Oscar se borgaansoek. Foto: Werner Beukes/SAPA Die aanklagte hou verband met ŉ ongeluk in 2008 waartydens ŉ 36-jarige vrou gesterf het. Carl het Marietjie Barnard glo van haar motorfiets af gery en sy is enkele dae na die ongeluk oorlede. Kenny Oldwage, die Pistorius-familie se regsverteenwoordiger, het vroeër in ŉ verklaring gesê Carl is na die ongeluk van strafbare manslag aangekla maar dat die aanklagte later deur die staat teruggetrek is. Die Nasionale Vervolgingsgesag het egter later besluit om weer die klagte teen hom te bring. Oldwage sê daar is “geen twyfel dat Carl onskuldig is nie” en dat hulle die aanklagte in die hof sal beveg. “Carl het diep berou oor die ongeluk. Bloedtoetse wat na die ongeluk deur die polisie gedoen is, het bewys dat hy nie onder die invloed van alkohol was nie en dat dit ŉ tragiese ongeluk was.” Carl se verskyning kom ŉ dag voordat Oscar se appèl teen sekere van sy borgtogvoorwaardes in die hooggeregshof in Pretoria aangehoor sal word. Oscar word aangekla van die moord op sy vriendin Reeva Steenkamp op Valentynsdag.